Сырма Ашәԥҳа, Sputnik
Шьамтəылантəи шықəсқəак раԥхьа Аԥсныҟа нхара иааз аԥсуа ҭаацəарақəа ируауп Муҳаммед Доӷəыз иҭаацəа. Муҳаммед Доӷəыз Шьамтəыла аибашьра ҟалаанӡа шықəсқəак раԥхьа аҭаацəара далалеит, инасыԥ ицеиҩызшазгьы дараб ҭыԥҳауп. Аҭаацəара зегьы рҳəоу еиқəшəаны ишынхоз ауп изқəымгəыӷуаз ишақəшəаз, излагаз аибашьра урҭ еиҟəнашеит хəҭа-хəҭала.
"Сара сан Фатима Мамқьыӷь хылҵшьҭрала дадыгоуп, лара Дамаск даанхеит, сашьцəа ҩыџьа Фираси Нарҭи Ҭырқəтəылаҟа иагеит, уаҟа аус руеит. Саб иангьы дадыган, Адиба Маҭықә, сан лан Осфиа лыхьӡын Карафԥҳан, ларгьы дадыга хылҵшьҭран. Шьамтəыла инхо Кавказ ажəларқəа ҭоурыхлагьы, шьала-далагьы ҳаиларсуп. Сан лбызшəа цəгьамкəа исҳəоит. Уажəы Аԥсны сахьааиз сбызшəа сҵап ҳəа сгəыӷуеит", - иҳəеит Муҳаммед, ҳаиҿцəажəараҟны игəҭахəыцрақəа азгəаҭауа.
Муҳаммед излаиҳəо ала, Аԥсны Аџьынџьтəылатə еибашьра ианалага, рмилаҭтə хдырра еиҳа ишьҭыҵуа иалагеит. Шьамтəыла аԥсышəала ицəажəоз аԥсуаа рхыԥхьаӡара маҷын, иҟан хымԥада Аԥсныҟа иаахьаз, ицахьаз, аха уи азхомызт, аимадарақəа акыр икəадан.
"Кавказ иадҳəалаз аҭоурых еснагь ҳазҿлымҳан, иҟан уи ҭызҵаауаз аҵарауаа, ҳарҭгьы ахеидкылақəа рахь ҳныҟəон. Аха, ула иабои, улымҳа иаҳауеи, хымԥада аиԥшымзаара рымоуп. Шьамтəыла аибашьра ҟамлакəа Аԥсныҟа саара алшахазҭгьы еиҳагьы ибзиан, аха аҳəынҭқар имч узаиааиуам", - дҳацəажəон Муҳаммед Доӷəыз.
Муҳаммед иԥшəмаԥҳəыс Маха Альбани иареи ҩыџьа ахшара рааӡоит. Иазгəаҭатəуп, рыӡӷабцəа аҩыџьагьы Шьами Шьифи Аԥсны ишиз. Шьам ԥшьышықəса лхыҵуеит, ахəыҷбаҳчахь дныҟəоит, аиҵбы ҩышықəса дырҭоуп.
"Хымԥада, абызшəа азҵаара проблемас иҳамоуп, уи ахныҟəгаразы акырӡа аҵанакуеит. Акырӡа аҵанакуеит иара убас аусурҭа азҵаарагьы. Сара занааҭла смеханикуп, Аԥсны иарбан усзаалак акгьы ҟəнысшьаӡом, изласылшо ала сҭаацəа ныҟəызгоит", - ҳəа азгəеиҭоит Муҳаммед Доӷəыз.
Муҳаммед Доӷəыз иԥшəмаԥҳəыс лакəзар, Аԥсны лыҟазаара мап ацəылкуам, лҭаацəа зегьы Шьамтəыла ишыҟоугьы. Лара излалҳəо ала, аимадара рыбжьоуп, мышкгьы мцац ҭелла имеицəажəакəа.
"Сара сзы уадаҩра ҳəа акгьы цəырнамгаӡеит ари адгьыл аҿы сахьынхо. Зегьы ирыцкуп сҭаацəеи сареи ҳəоуеиқəшəала ҳахьынхо. Маҷ-маҷ аԥсуа ҵасқəа реилкаара саҿуп. Шьамтəыла аԥсуа ҭаацəара срыланагалеит, аха ақьабзқəа зегьы збаанӡа аибашьра ҳаиҟəнашеит. Схəыҷқəа рыԥсадгьыл аҿы ирызҳауеит, уи азы сара ԥырхага рысҭом, изласылшо ала адгылара рысҭоит. Насгьы сгəы ӷəӷəоуп саҳəшьеиҳаб лҭаацəеи лареи Аԥсны иахьынхо, уигьы лыԥшəма даԥсыуоуп, Шьамтəылантəи арахь нхара иааит шықəсқəак раԥхьа", - ҳəа азгəалҭеит Маха Альбани.
"Ҳара Аԥсны аӡбахə ажəала иҳаҳауазҭгьы атəым тəылаҿы ҳанынхоз, уажəы иаҳбарҭоуп шаҟа иԥшӡоу аԥсабара, ауаа. Ҳгəы еизҳауеит Аԥсны аибашьра аамҭа иалҵны аҭынч ԥсҭазаара иахьану, ҳарҭгьы ҳаӡəыкны ҳауаажəлар ҳахьрылагылоу. Ҳара ҳзы аханатə анхара уадаҩра хəыҷык ацзаргьы, агəра ҳгоит ҳахшара уи аҩыза шырԥеиԥшымхо, избанзар араҟа иит, аратəи аԥсҭазаара агьама ркышт, насгьы абызшəазы рхы иахашшаауа иҟаларым", - ҳəа азгəеиҭеит Муҳаммеди сареи ҳаиҿцəажəараҟны.
Муҳаммед Доӷəыз иахьа дынхоит Аҟəа ақалақь, инхарҭатə ҩны ақьыра ахахьы иагеит Аԥсадгьыл ахь архынҳəреи адемографиеи рзы аминистрра. Иаарласны дара иртəу ауадақəа роураны иҟоуп аҳəынҭқарра абзоурала.
Муҳаммед Доӷəыз иҭаацəа акыр уреигəырӷьаратəы иҟоуп, иубарҭоуп ииашаҵəҟьаны ҳəоуеиқəшəала ишынхо. Иара ҟазшьала ахӡыргара илам, убас еиԥш мыцхəгьы ацəажəара. Ари аԥсҭазаараҿы зегьы лахьынҵак-лахьынҵак рымоуп. Ус анакəха, Доӷəызаа рҭаацəа рыԥсадгьыл аҿы рыхшара рира дара рзы зегьы иреиҳау насыԥны иахəаԥшуеит.
"Аԥсуаа еизҳароуп, рымч-рылша ӷəӷəахароуп, аҿар рҵарадырра аизырҳара зегь раԥхьа игылазароуп. Аԥсуаа еснагь хьӡи-ԥшеи рыгмызт, аҭоурых изҭанаргылаз рацəоуп, аха алҵшьа рҽақəдыршəон, аринахысгьы ҳажəлар аԥеиԥш бзиа шрымоу агəра згоит. Ҳҭаацəа рызбжа ҳəынҭқаррак аҿы иҟоуп, урҭ ҳрызхьаауеит, иаҳбарц ҳҭахуп, аха аҭагылазаашьа ус ҳақəнаршəеит, зегьы агəабзиара рзеиӷьасшьоит, ҳарҭгьы ҳхы ҳахашшаауам, ҳашьцəа рыгəҭаны ҳанхоит", - иҳəеит Муҳаммед Доӷəыз.
Акыр агəахəара ҳнаҭеит Доӷəызаа рҭаацəара ҳахьырҭааз. Шьами Шьифеи ракəзар, иҳадгьежьылон, рыла гəыҭбаақəа рыла ҳаимырдон, иаҳҳəоз рыбжьы мыргакəа иазыӡырҩуан, рыхəмарга хəыҷқəа ааганы инаҳдыркуан, ҳрыцыхəмарырц рҭахын. Ҳарҭгьы ҳаиԥырҵымҭазы иаҳҭаххеит гəаларшəагас афотосахьақəак еицҭаҳхырц, уигьы мышкы зны аҭоурых иаҿахəҳəаганы иаанхарц.
Иара убас шәаԥхьар ҟалоит:
Сырма Ашәԥҳа, Sputnik
Ҭырқəтəыла, Белеџьықь иаҵанакуа Сарынч ақыҭаҿы инхон забдуцəа рџьынџь ахь ихынҳəыз Ҳақан Папба иеиҳабацəа. Ҳақан иабшьҭра Ҭырқəтəыла даара зыхьӡ нагаз уаан. Дара усҟантəи аамҭазы Ҭырқəтəылатəи аҳəынҭқарра напхгара азҭоз Қьемал-Мысҭафа Аҭаҭиурк идгылаҩцəан, ихьӡ зху амедалқəагьы ранашьан, ражəа акрыԥхылнадон, иуаа нагақəан.
"Сара сабдуцəа Аԥсны Ҵабал иҭыҵқəаз иреиуоуп. Изларҳəо ала, Аԥснынтə усҟан Папбақəа Ҭырқəтəылаҟа ирыцыхҵəаз аԥсуаа рхыԥхьаӡара 500-ҩык инареиҳауп. Усҟан ақыҭа ахьӡ азҭазгьы ишьақəзыргылазгьы сара сабду иаб иоуп. Иара Сулеиман ихьӡын, 123 шықəса ниҵит, даара дшəарыцаҩ бзиан, зхымҭа камшəақəоз дреиуан", - ҳəа ажəабжьҳəара дналагеит Ҳақан Папба.
Ҳақан Папба ихаҭа диит Анкара ақалақь аҿы. Иаб Гази Папба иусура аганахьала иқыҭа ааныжьны уахь диасыр акəхеит. Ҳақан иан Арӡынԥҳауп, Леман лыхьӡуп, лыԥшəмеи лареи аҵарадырра ҳаракы змоу ахшара рацəа рааӡеит.
"Ҳара ҳҭаацəара дууп, фҩык аишьцəеи хҩык аиҳəшьцəеи ҳаҟоуп, хашьцəа руаӡəк дҳаԥхахьеит. Ҳани ҳаби аҵарақəа ҳдырҵеит, еиуеиԥшым азаанаҭқəа ҳнапы рылакуп, иҟоуп азиндырратə усбарҭаҿы аус зуа, аҳақьым изаанаҭ змоу, аекономика аус иаҿу уҳəа. Саҳəшьцəа руаӡəк Англиа дынхоит, уаҟа аҭаацəара далоуп, лыԥшəма дҟабардоуп. Саб иԥсҭазаара далҵхьеит, сан лыԥсы ҭоуп, лықəрагьы такəы инаскьахьеит", - дҳацəажəон ҳџьынџьуаҩ.
Ҳақан Папба занааҭла механик-нџьныруп, абар уажəшьҭа шықəсқəак инарзынаԥшуеит Очамчыра ақалақь арацəа аус ахьадыруло афирмаҿы аус иуеижьҭеи.
"Сара зныкгьы сгəы меиҭасӡац Аԥсныҟа сахьааз. Сыззыԥшыз ари ахҭыс ҟалеит 2013 шықəса рзы. Ҩыџьа арԥарцəа сымоуп, руаӡəк Аҟəатəи аҩбатəи ашкол далгахьеит, Аԥснытəи аҳəынҭқарратə университет жəларбжьаратəи аизыҟазаашьақəа рҿы аҵара иҵоит, аиҵбы макьана ашкол дҭоуп, аабатəи акласс аҿы аҵара иҵоит. Аолимпиадақəа рҿы изныкымкəа аԥхьахəқəа игахьеит сԥа еиҳабы, даара сгəы еизнарҳауеит уи", - ҳəа азгəеиҭоит Ҳақан Папба.
Ҳақан Папба иԥшəмаԥҳəыс Ҟрымтəуп, ҭаҭар ҭыԥҳауп, аԥсуара аҵасқəа бзиа ибаны издызкылаз ԥҳəызбоуп, ԥсыуа ҭацак ишлықəнаго еиԥш лхы мҩаԥылгоит. Лысасдкылара зеиԥшраз иаразнак избарҭахеит уи аҽны дара ахьынхоз Маҷара аҳабла санаҭаа, лхы-лҿы еихаччо лчеиџьыка лнапы иқəыргыланы данысԥыла.
"Сара шьала-дала сшаԥсыуаз еиҳагьы агəра згеит сыԥсадгьыл ахь санаа амш инаркны. Саб иан Фаҳриа лыхьӡын, Беиаԥҳан. Сан лан Кəыџԥҳан, Хьымараса лыхьӡын. Урҭ рхаан иҟаз аамҭа даҽа аамҭан, хааралеи бзиабаралеи еибаркын, ргəы-рыԥсы иахылҵуаз раԥсшəа агьама хазын, урҭ аамҭақəа цəгьа ихьаазгоит. Ихьаазгоит иара убас сгəы ишаҭаху еиԥш аԥсышəала сахьзымцəажəо, избанзар ақалақь ду аҿы исызҳауан, рацəак аԥсшəа ахьумаҳауаз", - иҳəеит Ҳақан Папба.
Ҳџьынџьуаҩ Ҳақан Папба акыр дазгəыдуны иазгəеиҭеит ишьыжьшара Аԥсынтəыла иахьалаго, ихəларагьы убас. Адоуҳамч ду инаҭоит Ҵабал ашьхақəа дырҿаԥшуа дахьынхо.
"Сыԥсадгьыл аҿоуп сыԥсы ахьҭоу, суаҩынаӡаны схы ахьызбо. Сара сусура аганахьала атəым тəылақəа рҿы аус зухьеит, атəым милаҭ срыланхахьеит. Узбекисҭан 23 шықəса сыҟан, убас еиԥш Ҟазахсҭангьы. Ашьыжьтəи аҳауа араҟа даҽакуп. Хəыцрашəкы санеимарымкуа ыҟаӡам. Зны-зынла сыхшыҩ аҟны иааиуа асахьақəа лабҿабоушəа исыдыскылоит. Издыруада сандуцəа сабдуцəа абни аҭыԥ аҿы инхозҭгьы, издыруада урҭ рыҽқəа ирықəтəаны абнаҟа имҩасуазҭгьы, издыруада рмаҵураҭаҭыԥ абнаҟа иҟазҭгьы, рылҩаҵə уантəи иҩеиуазҭгьы, издыруада?.." - игəҭахəыцрақəа ҳацеиҩишон Ҳақан Папба.
Иара зегь раԥхьа иргыланы иҭахуп ихшара ԥсыуа ҵасла иааӡазарц, рхатəы бызшəа рдыруазарц, араҟа рышьаҭа еиздырҳарц. Убри аҟынтə иазиӡбеит наӡаӡа иԥсадгьыл ахь иҭаацəа иманы даарц, иагьыҟаиҵеит. Дынхоит Гəылрыԥшь араион Маҷара аҳаблан, ҳҳəынҭқарра ахарџь ала ҷыдала ҳџьынџьуаа рзы идыргылаз анхарҭаҩнқəа руак аҿы.
Ҳазҭагылоу аамҭазы Гəылрыԥшь араион аҿы иҟоуп ф-ҳаблак ҳџьынџьуаа хьынхо, иааидкыланы дара 360 ҭӡы ыҟоуп. Маҷара аҳаблан акəзар, иҟоу аҩнқəа инарҷыданы, даҽа хыҩнык рыргылара иаҿуп, 150-ҭӡы ҳџьынџьуаа ахьынхаша. Уажəазы Маҷара иҟоу анхарҭа ҩнқəа рҿы 55 ҭӡы ыҟоуп.
"Сашьцəеи сареи ҳаибадырит, аибабара ҳабжьоуп. Ҳабдуцəа ирыхҭысыз шьарда ыҟоуп, иаҳдыруа аасҭа иаҳзымдыруа еиҳауп. Аҭоурых дыртəуп, иҭҵаалатəуп, уи уаҵəтəи ҳара ҳԥеиԥш ауп", - ҳəа азгəеиҭеит Ҳақан Папба ҳаиҿцəажəараҟны.
Аҳəаанырцə инхо ҳџьынџьуаа рзы Ҳақан Папба ииҳəо акоуп - зегь раԥхьаӡа иргыланы ирымазароуп агəаԥхара, анаҩс ицəырҵуа азҵаарақəа рыӡбара еиҳа имариоуп. Аԥсныдгьыл знык зшьапы ықəзыргылаз, знык араҟа аӡы иаҿыхəаз наӡаӡа датəнатəуеит, уи ус шакəу агəра игоит ҳџьынџьуаҩ Ҳақан Папба.
Сырма Ашәԥҳа, Sputnik
Шықəсқəак раԥхьа Шьамтəылантəи зҭоурыхтə ԥсадгьыл ахь ихынҳəыз ҳџьынџьуаа рхыԥхьаӡараҿы иҟоуп Маха Кəыџба лҭаацəа. Лыԥшəма шаԥсыӷуп, Маруан Ҳаӷбаџь-Сафарбеқь. Дара ҩыџьа ахшара рымоуп.
Зыӡбахə сымоу аҭаацəеи сареи ҳаибадырра џьашьатəшəа иҟалеит. Уи аҽны Маҷара аҳаблаҿы инхо ҳџьынџьуаа снарыҿцəажəарц сцеит. Урҭ рахьтə иҟан издырқəоз, иҟан ҿыц сзабадырқəаз. Адəаҿы ҳаидгыланы аицəажəара ҳшаҿыз, ҩыџьа аҷкəынцəа хəыҷқəа наҳавсит, нас иааҭгыланы иҳахəаԥшуа иалагеит.
"Шəызусҭцəада шəара?" - сҳəан снаразҵааит.
"Сара Шьамтəылантəи сааит,-иҳəеит руаӡəк, егьи: - Нхыҵ-Кавказынтə", -иҳəеит.
Шьамтəылатəи ҳаԥсуа ҳəыҷы иҩыза қəрала маҷк диеиҳабын, "аҩныҟа ҳара ҳахь шəымнеиӡои, аҩны сани саҳəшьеи ыҟоуп" иҳəеит урыс бызшəала. Саргьы ажəа исҭеит рыҩныҟа ҳамҩахымҵкəа сшымгьежьуаз. "Ус акəзар араҟа сышəзыԥшуеит", - иҳəан, иикыз ицыгə хəыҷы аауишьҭын, сааигəара дааины даагылт.
Адəаҿы сусқəа санрылга, аҷқəын хəыҷы снаицны иҩныҟа сынхалеит. Ашə снасит, аԥшəмаԥҳəыс Маха дҿаԥха-ҿаччо дааҳԥылеит. Заа сзабадырхьаз лԥа хəыҷы иналеиҳəеит сызусҭаз, нас иаразнак дыҩны изыԥшыз иҩыза хəыҷы иахь дылбааит. Аԥсшəақəа анааибаҳҳəа, ҳаиҿцəажəарагьы ҳналагеит. Лара лгəы иаланы иазгəалҭеит лхатəы бызшəала дахьзымцəажəо, аха аҵара дшаҿу.
"Шьамтəыла аԥсуаа рацəаҩны иахьынхоз Берҳаџьам ақыҭаҿы инхон сара сҭаацəа. Аибашьра иахҟьаны ҳаҩнқəа зегьы ҟəыбаса еилажьуп. Аԥсныҟа ҳанаауаз иаҳшəыз ҳцəамаҭəа ада аҩны акагьы ҳзалымгаӡеит. Сара сан Мазоҳ Асрие дедыгьын, араб бызшəа инаваргыланы ҳаҩнаҭаҟны иаҳҳəоз аедыгь бызшəа акəын, убри аҟынтə саԥсшəа хьысҳауп", - лҳəеит Маха.
Маха Кəыџба ҟазшьала даара иҭынчу, згəы ҭбаау, агəлара-азлара пату зқəу ԥҳəызбоуп. Аҩнтəи аусқəа акыр игəцаракны, лыхшара рнапы рыдкыланы дынхоит лыԥсадгьыл аҿы.
"Иҟалап, Аԥсныҟа ҳаара аибашьра иахҟьазар. Знык ҳаԥсадгьыл ҳшьапы анықəҳаргыла нахыс уажəаԥхьа абра ҳашԥанымхоз ҳəа хəыцра жəпакы сызцəырҵуа иалагеит. Аԥсадгьыл змам ауаҩы дхəаҽуп, уи еиҳагьы ианеилыскааз уажəоуп. Ҳазҭагылоу аамҭазы сҭаацəеи сареи ҳгəырӷьаҵəа ҳанхоит, ҳанаауаз икаҳҭəаз алаӷырӡ наунагӡа ҳахəаҽуаз џьысшьон, аха ус акəымхеит", - ҳəа азгəалҭоит ҳџьынџьуаҩ.
Маҷара аҳаблаҿы Маха Кəыџба лҭаацəеи лареи нхарҭа ҭыԥла реиқəыршəара ахахьы иагеит ҳџьынџьуаа рыԥсадгьыл ахь рырхынҳəразы Аҳəынҭқарратə еилакы.
"Ауаҩы ауаҩы изы дыхəшəуп. Ҳаԥсадгьыл аҿы инхо ҳауаажəлар убриаҟара ԥхаррала иаҳԥылеит, ҳхьаақəа зегьы ҳхадыршҭит. Ҳаигəылара бзиоуп, ҳаихаҵгылоит, досу излаҳалшо ала аус ҳуеит. Схəыҷқəа духеит, исыцхраауеит, аӡӷаб еиҳабы Ламар 14 шықəса лхыҵуеит, аҷкəын Омар 3-тəи акласс аҿы аҵара иҵоит, Аҟəатəи ашкол интернат дҭоуп", - лҳəеит Маха, аратəи рыԥсҭазаара дахцəажəауа.
Ииашаҵəҟьаны, Махеи сареи ҳаиҿцəажəара ҭырџьманра азызуаз лыԥҳа еиҳабы лакəын. Атəым бызшəақəа акыр дрызҟазоуп, лхатəы бызшəа акəзар, хымԥада аҭыԥ ҷыда ааннакылоит, есааира ицқьаны илҵарц дацклаԥшуеит. Аҩнаҭа аԥшəма иакəзар, аҽны дсықəымшəеит, аусура дыҟан.
"Ҳара Шьамтəыла ҳанынхоз иҟалап ҳаиҳабацəа ирхыргаз аҭоурых уиаҟара хырҩа аҳамҭозҭгьы. Уажəы уи акыр хьаас иҳамоуп, абазақəа ҳəа иҳашьҭан уаҟа зегьы. Уимоу, "Абаза" рыхьӡырҵон ииуаз асабицəагьы. Убриала атəым милаҭ ҳрылаӡҩарц ҳҭахымызт", - ҳəа азгəалҭеит Маха Кəыџба.
Маха Кəыџба дахьиз аҭаацəараҿы ахшара рацəа ирызҳауан. Быжьҩык аиҳəшьцəеи иашьаки ыҟан. Аԥсҭазаара убас еиԥш иҳəаақəнаҵеит, рызегьы атəым ҳəынҭқаррақəа рҿы инхоит. Иаҳҳəозар: Италиа, Германиа, Ҭырқəтəыла, Шьамтəыла. Урҭ зегьы иахьа излеигəныҩуа аҭелтə еимадара алоуп. Маха Кəыџба лоуп разҟыс изауз лабдуцəа рџьынџь ахь ахынҳəра. Агəыӷра лымоуп лаҳəшьцəеи лашьеи Аԥсныҟа иаартə еиԥш аҭагылазаашьа роуп ҳəа, насгьы урҭ рахьтə аӡəы идамхаргьы араҟа дынхартə-дынҵыртə дҟалап ҳəа.
Маха ажəа сылҭеит лхатəы бызшəа бзианы ишылҵалак лыгəҭахəыцрақəа еиҳа инарҭбааны исзеиҭалҳəарц. Аха, урҭ зегьы еидкыланы ирхылҵуа акоуп: "Аԥсны - сара сыгəҭыхоуп, сгəырӷьароуп, схьаауп, слахьынҵоуп", - лҳəеит.
Уи аҽны имҩаԥызгаз аиҿцəажəарақəа ирхылҵыз аԥхарра акыраамҭа исыцуп. Ҩаԥхьа ҳџьынџьуаа рҭоурых зҳəо адаҟьақəа ҿыц еихсыршəшəаанӡа. Маха Кəыџба лҭаацəеи лареи ирзеиӷьаҳшьоит аихьӡарақəа, рыԥсадгьыл аҟны аиҵыҵра, аизҳазыӷьара!
АҞӘА, абҵара 30 — Sputnik. Акоронавирустә инфекциа алаҵәара инадҳәаланы Москвеи Санкт-Петербурги рҵараиурҭақәа адистанциатә ҵарахь ииаргеит ҳәа Telegram-канал аҿы адырра ҟанаҵоит Урыстәыла аҵара аминистрра. Абри атәы аанацҳауеит РИА Новости.
Адырраҭараҿы иарбоуп регионалтә ҵараиурҭақәакгьы адистанциатә ҵарахь ишиагоу.
Аминистрраҟны аус адырулеит аҵаратә процесс хра аманы аиҿкааразы абжьгарақәа.
Уаанӡа, Москвеи Санкт-Петербурги рҵараиурҭақәа рыстудентцәа адистанциатә ҵарахь риагаразы адҵа анапы аҵаҩны иҭыжьын абҵара 11 рзы.
Арегионалтә ҵараиурҭақәагьы ирабжьган адистанциатә ҵарахь ииасразы.
Урыстәыла COVID-19 рыхьхьеит 2 295 65-ҩык. Рыԥсҭазаара иалҵит 39 895-ҩык, ргәы бзиахеит — 1 778 704-ҩык.